रस्किन बांड एक ऐसे लेखक हैं, जिनकी रचनाओं को हर उम्र के लोग चाव से पड़ते हैं. इसकी मुख्य वजह उनकी कहानियों में गजब की पठनीयता होती है. कहानियों का स्वतः प्रवाह, रोचकता के साथ प्रकृति से जुड़ाव को अनूठी शैली में रचने का उनका अपना अंदाज है. वर्षों से भारत में रह रहे रस्किन यहां की जीवन शैली ही नहीं यहां की संस्कृति और आबो-हवा में पूरी तरह रच-बस गए हैं. यही वजह है कि उनकी रचनाओं में हमें एक अलग ही आस्वाद मिलता है. बात अगर कुछ समय पूर्व छपकर आई उनकी कहानियों के अनूदित संग्रह ‘पैन्थर्स मून’ की करें तो इसमें भी ये सारी खूबियाँ हम साफ तौर पर देख सकते हैं. इस संग्रह में छोटी-बड़ी मिलाकर कुल जमा 12 कहानियां हैं. इनमें हम इंसान और जानवर, या कहना चाहिए, इंसान और जंगली जीवन के अंत:संबंध को देख सकते हैं. यह सम्बन्ध कहीं अचरजकारी रूप से आत्मीय लगता है तो कहीं एक-दुसरे का विरोधी.